คลังเตรียมร่างกฎ คุมเงินทุนหมุนเวียน
คลังร่างประกาศกฎเหล็กควบคุมทุนหมุนเวียนอีก 3 ฉบับ รองรับกฎหมายใหม่คลอด
4 พ.ค. 2559

คลังร่างประกาศกฎเหล็กควบคุมทุนหมุนเวียนอีก 3 ฉบับ รองรับกฎหมายใหม่คลอด
นายอภิศักดิ์ ตันติวรวงศ์ รมว.คลัง เปิดเผยภายหลังเป็นประธานการประชุมคณะกรรมการนโยบายการบริหารทุนหมุนเวียน ว่า ได้เห็นชอบการร่างกฎหมายลำดับรองตาม พ.ร.บ.การบริหารทุนหมุนเวียน พ.ศ. 2558 ที่อยู่ระหว่างเสนอคณะรัฐมนตรี (ครม.) พิจารณาจำนวน 3 ฉบับ คือ 1.ร่างประกาศคณะกรรมการนโยบายการบริหารทุนหมุนเวียน เรื่อง รายชื่อหน่วยงานอื่นของรัฐ 2.ร่างพระราชกฤษฎีกา ว่าด้วยหลักเกณฑ์ในการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน และ 3.ร่างประกาศหลักเกณฑ์วิธีการ และเงื่อนไขการขอจัดตั้งทุนหมุนเวียน รวมถึงร่างกฎหมายเพื่อดำเนินการตาม พ.ร.บ.ดังกล่าวเพิ่มเติมอีก 4 ฉบับ
นอกจากนี้ ที่ประชุมได้มีมติเห็นชอบให้จัดตั้งกองทุนน้ำมันเชื้อเพลิงขึ้นใหม่ เพื่อรักษาเสถียรภาพระดับราคาน้ำมันเชื้อเพลิง และบรรเทาผลกระทบจากการปรับโครงสร้างราคาน้ำมันเชื้อเพลิงสำหรับผู้มีรายได้น้อยและผู้ด้อยโอกาส